Document ID: /roh_data/filtered/fineweb-2-filterrobots_roh.jsonl.gz/11163

Il Cdh Engiadina profitescha
Mo grazia a las entradas supplementaras dad equipas che vegnan d’ordaifer a Scuol a trenar po vegnir garantida la gestiun da la halla da glatsch da Gurlaina. La halla porscha l’entir on l’infrastructura per dar a hockey, dentant era per trenar sper il glatsch. Mo cun las entradas da l’equipa da chasa, dal Cdh Engiadina, na pudess la Gurlaina betg surviver. Uschia profitescha er il Club da hockey d’Engiadina sche autras equipas vegnan en la regiun per trenar.
HCD-ZSC sco eveniment per sponsurs
La partida tranter las duas equipas da la National League è segir ina ivetta dal camp da trenament dals ZSC Lions a Scuol. HCD-ZSC è in duel che ha gia prest il caracter dad in derbi. Per il HCD è la partida cunter il ‘Zett’ la terza partida da preparaziun sin la nova stagiun. Gia la fin d’emna ha il HCD dà il gieu cunter Arosa e la partida cunter Cuira. Omadus gieus ha l’equipa grischuna gudagnà. L’eveniment nizzegia il Cdh Engiadina sco regal per ils sponsurs. Enstagl da l’occurrenza ordinariapon ils sponsurs ir a guardar il gieu da las duas equipas da la National League.
Preparaziun dal glatsch sco adina
Era sche la visita a Scuol è prominent è la preparaziun dal glatsch a Gurlaina, dentant er da las gardarobas da las duas equipas ospitantas, sco adina. Jachen Benderer, in dals responsabels per la preparaziun dal glatsch fa quai cun la medema premura sco adina. Sia finamira è adina da pudair porscher als giugaders las meglras cundiziuns.